Сусьветная вайна Z (фільм)

**„Сусьве́тная вайна́ Z“** () — амэрыканскі баявік жахаў рэжысэра Марка Форстэра, прэзэнтаваны ў 2013 року. Зьняты паводле аднайменнага раману Макса Брукса. Выканаўца галоўнай ролі Джэры Лэйна, колішняга сьледчага ААН, — Брэд Піт.

Пазытыўныя водгукі атрымалі гульня Брэда Піта і рэалістычнае вяртаньне да тэматыкі зомбі, а крытыкавалі разрадку напружанасьці, састарэлую кампутарную графіку і брак адпаведнасьці арыгіналу. Тым ня меней, фільм стаў камэрцыйна пасьпяховым, зарабіўшы 540 мільёнаў даляраў пры бюджэце ў $190 млн, стаўшы найпасьпяховейшым фільмам пра зомбі ўсіх часоў.

## Зьмест

Колішні сьледчы Арганізацыі Аб’яднаных нацыяў Джэры Лэйн з жонкай Карын і двума дочкамі, Рэйчэл і Коні, трапляюць у вялікі затор у Філядэльфіі, калі на яго пачынаецца навала зомбі. Ратуючыся пасярод тлуму, Лэйны дабіраюцца да Ньюарку ды хаваюцца ў кватэры разам з гішпанамоўнай сям’ёй. Па іх на выратаваньне прылятае верталёт, пасланы Джэравым знаёмым намесьнікам Генэральнага сакратара ААН Т’еры Ўмутоні. Іх вывозяць на карабель ВМФ ЗША ў Атлянтычным акіяне, дзе навукоўцы і вайскоўцы аналізуюць прычыны эпідэміі. Вірусоляг Эндру Фасбак настойвае, што пошасьць — гэта вірус, і распрацоўка вакцыны наўпрост залежыць ад высьвятленьня ягонага паходжаньня. Джэры вымушаны пагадзіцца выправіцца ў разьведвальную экспэдыцыю, інакш ягоную сям’ю высяляць з карабля.

Джэры і Фасбак у суправаджэньні спэцаддзелу ляцяць у лягер арміі ЗША ў Паўднёвай Карэі, адкуль прыйшло першае паведамленьне пра зьяўленьне зомбі. На зямлі іх атакуюць зомбі, і Фасбак у паніцы забівае сам сябе. Іх выратоўваюць жаўнеры зь лягеру, і Джэры даведваецца, што заражэньне на базе сталася празь іхняга доктара. Палонны афіцэр ЦРУ паведамляе Джэры, што адказ на ягонае пытаньне трэба шукаць у Ізраілі. Па дарозе да самалёту на іх зноў нападаюць зомбі; выжываюць толькі Джэры зь пілётам.

У Ерусаліме Джэры сустракаецца зь Юргенам Вармбрунам, высокапастаўленым афіцэрам Масаду. Ерусалім за высокай сьцяной пачуваецца бясьпечным, аднак гукі сьвяткаваньня прыцягваюць зомбі, якія адольваюць сьцяну, збудаваўшы жывую піраміду. Каб абараніць Лэйна, Вармбрун выпраўляе зь ім да самалёта некалькіх вайскоўцаў. Па шляху Джэры заўважае, што зомбі, якія авалодваюць местам, прапусьцілі старога і збалелага хлопчыка. Адну з вайсковак, якая прадставілася як «Сэген», зомбі ўкусіў у руку, і Джэры хутка адрубае заражаную частку, каб спыніць распаўсюд інфэкцыі. Удваёх яны ратуюцца на пасажырскім лайнэры „Беларускіх авіялініяў“.

Спрабуючы асэнсаваць убачанае ў Ерусаліме, Джэры тэлефануе Т’еры, каб той падказаў бліжэйшую мэдычную лябараторыю Сусьветнай арганізацыі аховы здароўя, і ён накіроўвае пілётаў у Кардыф. Пры падлёце адзін з пасажыраў перакідаецца на зомбі і неўзабаве заражае іншых. Джэры, спрабуючы ўратавацца, узрывае ў салёне гранату, ад чаго адбываецца разгермэтызацыя і зомбі вылятаюць у паветра, аднак самалёт разьбіваецца пры пасадцы.

Джэры з Сэген уратаваліся і дабраліся да Кардыфу. У лябараторыі Джэры выказвае сваю здагадку, што зомбі ігнаруюць хворых людзей, паколькі яны непрыдатныя для распаўсюду інфэкцыі. Каб праверыць тэорыю, ён прапануе самім заразіцца і апрабаваць рэакцыю на іх зомбі. Аднак сьмяротныя патагены знаходзяцца ў іншай лябараторыі, ужо занятай зомбі. Тады Джэры, Сэген і галоўны лекар прабіваюцца туды, дзе Джэры дабіраецца да сховішча вірусаў. Аднак ён не пасьпявае выйсьці, як яго заўважае зомбі; тады Джэры вырашае праверыць уласную тэорыю на месцы і сам уводзіць сабе заразу. Калі ён адчыняе дзьверы, зомбі яго ігнаруе, і Джэры спакойна вяртаецца ў лябараторыю праз натоўп зомбі.

Джэры з Сэген вяртаюцца ў сховішча ў Фрыпорце, дзе яго чакае сям’я. Пасьля гэтага распрацоўваецца вакцына, якая служыць „камуфляжам“ ад зомбі, дзякуючы чаму людзі могуць выбірацца з заражаных тэрыторыяў і нават ладзіць ім супраціў. Але тым ня меней пагроза ня зьнікла.

## У ролях

## Вытворчасьць
Вытворчая кампанія Брэда Піта Plan B Entertainment выйграла правы на экранізацыю раману Макса Брукса ў 2007 року. У красавіку 2011 року пасьля падрыхтоўкі сцэнару пачалася папярэдняя вытворчасьць і падбор актораў. Здымкі пачаліся ў ліпені таго ж году і адбываліся на Мальце, у Шатляндыі, Ангельшчыне і Вугоршчыне. Ролю карабля ВМФ ЗША „Мэдысан“ выканаў „“ Каралеўскага дапаможнага флёту Вялікабрытаніі.

Прэм’ера фільму адбылася 2 чэрвеня 2013 року ў кінатэатры „Empire“ на Лестэр-сквэр у Лёндане, а ў сусьветны пракат ён выйшаў 21 чэрвеня.

## Успрыняцьце
Фільм зарабіў у паўночнаамэрыканскім пракаце $202,4 млн, у астатнім сьвеце — $337,6 млн.

На бачыне водгукаў Rotten Tomatoes „Сусьветная вайна Z“ мае рэйтынг ухвалы 66% на аснове 273 аглядаў, сярэдні рэйтынг — 6,2/10. Сярэднеўзважаная адзнака на Metacritic — 63 з 100 на аснове 46 аглядаў.

Фільм перамог у намінацыі на найлепшы трымценьнік на 40-й цырымоніі ўручэньня прэміі „Сатурн“ (2014).

## Відэагульні
У 2013 року выйшла відэагульня *[[World War Z (відэагульня, 2013)|World War Z]]* ў жанры жах выжываньня для плятформы iOS, якая зьяўляецца адгалінаваньнем сюжэту фільму з цалкам іншымі пэрсанажамі.

У 2019 выйшла гульня для чатырох чалавек *[[World War Z (відэагульня, 2019)|World War Z]]* пад плятформы PlayStation 4, Windows PC і Xbox One.

## Крыніцы

## Вонкавыя спасылкі
* 
* 
* 

Катэгорыя:Фільмы 2013 году
Катэгорыя:Фільмы ЗША
Катэгорыя:Фільмы ЗША 2013 году
Катэгорыя:Фільмы ў 3D
Катэгорыя:Фільмы-баевікі ЗША
Катэгорыя:Фільмы жахаў ЗША
Катэгорыя:Баевікі-трылеры ЗША
Катэгорыя:Фільмы пра зомбі
Катэгорыя:Апакаліптычныя фільмы
Катэгорыя:Фільмы пра ўспышкі захворваньняў
Катэгорыя:Фільмы пра сіротаў
Катэгорыя:Фільмы пра Паўднёвую Карэю
Катэгорыя:Фільмы пра Ізраіль
Катэгорыя:Фільмы пра ЗША
Катэгорыя:Фільмы пра Атлянтычны акіян
Катэгорыя:Фільмы пра Ўэйлз
Катэгорыя:Фільмы IMAX
Катэгорыя:Фільмы Skydance Media
Катэгорыя:IMAX films
Катэгорыя:Фільмы Paramount Pictures
Катэгорыя:Фільмы Plan B Entertainment
Катэгорыя:Фільмы-тэхнатрылеры